အောင်စိုး (ဒု ဗိုလ်ချုပ်ကြီး)

ဦးအောင်စိုး  (၃ ဒီဇင်ဘာ ၁၉၆၃ မွေးဖွား) သည် မြန်မာတပ်မတော် အရာရှိကြီးဟောင်း နှင့် မြန်မာ့နိုင်ငံရေးသမား ဖြစ်သည်။သူသည် အရှေ့မြောက်တိုင်းစစ်ဌာနချုပ် တိုင်းမှူး၊ကစထ (၄) မှူး တာဝန်များအပြင် ပြည်ထဲ ရေးဝန်ကြီးဌာန ဒုတိယဝန်ကြီး အဖြစ် တာဝန်များ ထမ်းဆောင်ခဲ့သူ ဖြစ်သည်။လက်ရှိတွင် ပြည်ထောင်စု ကြံ့ခိုင်ရေးနှင့်ဖွံ့ဖြိုးရေးပါတီ ဗဟိုအလုပ်အမှုဆောင် တာဝန်ခံ၊နိုင်ငံတကာရေးရာကော်မတီ အဖြစ် နိုင်ငံရေးလုပ်ဆောင်လျှက်ရှိသည်။

 ငယ်ဘဝ 
ဦးအောင်စိုး ကို  ဧရာဝတီတိုင်းဒေသကြီး၊ပုသိမ်မြို့ တွင် မွေးဖွားသည်။၁၉၇၉ ခုနှစ် နောက်ပိုင်းတွင် စစ်တက္ကသိုလ် အပတ်စဉ် ၂၆ သို့ တက်ရောက်သည်။၎င်းနှင့် အပတ်စဉ်တူသူမှာ ကာကွယ်ရေးဦးစီးချုပ် (လေ) ဗိုလ်ချုပ်ကြီး မောင်မောင်ကျော် ဖြစ်သည်။

 စစ်မှုထမ်းဘဝ 
၁၉၈၃ ခုနှစ် ကစပြီး ပြန်တမ်းဝင်အမှတ် ကြည်း ၁၈၈၈၆ ဖြင့် တပ်မတော် တွင် စစ်မှုစထမ်းသည်။စစ်တက္ကသိုလ် တွင် နည်းပြအရာရှိချုပ် ၂၀၁၀ ပြည့်နှစ်နောက်ပိုင်းတွင်  ကက(ကြည်း) (စစ်ဆင်ရေး)၏ တိုက်ရိုက်ကွပ်ကဲစီမံသော တိုက်ခိုက်ရေးတပ်ဖွဲ့တစ်ခုဖြစ်သည့်   တပ်မ ၃၃ ၏ တပ်မမှူး ဖြစ်လာခဲ့သည်။၂၀၁၂ ခုနှစ် နောက်ပိုင်းတွင် အရှေ့မြောက်တိုင်းစစ်ဌာနချုပ် တိုင်းမှူး တာဝန်ပေးခံရသည်။ 

သူသည် တိုင်းမှူးတာဝန်ဖြင့် ၂၀၁၅ ကိုးကန့်တိုက်ပွဲ ကို ဦးဆောင်ခဲ့ရသည်။ထိုတိုက်ပွဲတွင် တပ်မတော်က ကိုးကန့်တပ်ဖွဲ့ ကို အနိုင်ရခဲ့သည်။

တိုက်ပွဲအတွင်းကာလ ၂၀၁၅ ခုနှစ်၊ မတ်လ ၁၃ ရက်နေ့တွင် မြန်မာတပ်မတော် မှ တိုက်လေယာဉ်တစ်စင်းပစ်ခတ်သည့် ဒုံးလက်နက်လမ်းကြောင်းလွဲကာ တရုတ်ပိုင်နက်ထဲသို့ ကျရောက်ပေါက်ကွဲပြီး တရုတ်လူမျိုး (၄) ဦးသေဆုံးကာ (၉)ဦး ဒဏ်ရာရခဲ့သည်။ထိုဖြစ်စဉ်နှင့်စပ်လျဉ်ပြီး  တရုတ်နိုင်ငံ၏ သံတမန်ရေးအရ အပြင်းအထန် ဖိအားပေးခံရမှုကြောင့် မြန်မာအစိုးရက တရုတ်အစိုးရကို တောင်းပန်ခဲ့ရသည့်အပြင်  စစ်တိုင်းမှူး ဗိုလ်ချုပ် အောင်စိုး နှင့် ထိုစဉ်က  စစ်ဦးစီးအရာရှိချုပ်(လေ) ဗိုလ်ချုပ် လွင်ဦး တို့ အရပ်ဘက်သို့ ပြောင်းရွှေ့ခံခဲ့ရသည်။ 

 နိုင်ငံရေးဖြတ်သန်းမှု 
၂၀၂၅ ခုနှစ် ဩဂုတ်လ ၁၁ ရက်နေ့ တွင် ဗိုလ်ချုပ် အောင်စိုးသည်  ဒုတိယဝန်ကြီး ဗိုလ်ချုပ် ကျော်ဇံမြင့် နှင့် ဗိုလ်မှူးချုပ် ကျော်ကျော်ထွန်းတို့ တာဝန် ထမ်းဆောင်လျက်ရှိသည့် ပြည်ထဲရေးဝန်ကြီးဌာန သို့ ရွေ့ပြောင်းရောက်ရှိလာခဲ့သည်။ ပြည်ထဲရေးဝန်ကြီးဌာန ဒုတိယဝန်ကြီး တာဝန်ကို သမ္မတ ဦးသိန်းစိန်၊သမ္မတ ဦးထင်ကျော် နှင့် သမ္မတ ဦးဝင်းမြင့် လက်ထက်ကာလအထိ ဆက်တိုက် တာဝန်ထမ်းဆောင်ခဲ့ပြီး ၂၀၁၈ ခုနှစ်၊မေလ ၂၈ ရက် နေ့တွင် တာဝန်မှ အနားယူကာ စစ်ဘက်မူလ တာဝန်များ ထမ်းဆောင်သည်။ 

 တစ်ကျော့ပြန်စစ်မှုထမ်းခြင်း 
သူသည် ပြည်ထဲရေးဝန်ကြီးဌာန၊ဒုတိယဝန်ကြီး အဖြစ် မှ ဒုတိယဗိုလ်ချုပ်ကြီး ရာထူးတိုးပြီး  တပ်မတော်စစ်ဆေးရေး အရာရှိချုပ် အဖြစ် ခန့်အပ်ခံရသည်။ ၂၀၁၀ ပြည့်နှစ် နောက်ပိုင်း အစိုးရအဖွဲ့ထဲ တာဝန်ပေးခံရပြီးမှ တပ်မတော်တွင် ရာထူးပြန်တိုးကာ ထမ်းဆောင်ရသည့် ပထမဆုံးတပ်မတော်သား တစ်ဦး အဖြစ် မှတ်တမ်းဝင်သည်။ရက်ပိုင်းအတွင်း ထိုတာဝန်မှနေ၍  အရှေ့တောင်တိုင်း စစ်ဌာနချုပ် (မွန်ပြည်နယ်နှင့် ကရင်ပြည်နယ်) နှင့် ကမ်းရိုးတန်းဒေသတိုင်း စစ်ဌာန ချုပ် (တနင်္သာရီတိုင်းဒေသကြီး) တို့ကို စစ်ရေးကွပ်ကဲရသည့် အမှတ် (၄) စစ်ဆင်ရေးအထူးအဖွဲ့မှူး ဖြစ်လာသည်။ ယင်းနောက် ကစထမှူး တာဝန်ကို ၄ နှစ် ကျော်ထမ်းဆောင်ပြီး တပ်မတော်မှ အနားယူကာ ပြည်ထောင်စုကြံ့ခိုင်ရေးနှင့်ဖွံ့ဖြိုးရေးပါတီ သို့ ဝင်ရောက်သည်။  ၂၀၂၂ ခုနှစ် အောက်တိုဘာ ၂၈ ရက် တွင် ဗဟိုအလုပ်အမှုဆောင် တာဝန်ခံ၊နိုင်ငံတကာရေးရာကော်မတီ အဖြစ် ပါတီက ရွေးချယ်တာဝန် အပ်နှင်းသည်။ 
 အရေးယူပိတ်ဆို့ခံရမှု 

ဒုတိယဗိုလ်ချုပ်ကြီး အောင်စိုး သည် ၂၀၂၁ ခုနှစ် စစ်အာဏာသိမ်းမှုနောက်ဆက်တွဲအဖြစ် ဗြိတိန်၏ အရေးယူပိတ်ပင်မှု ခံထားရသူဖြစ်ကာ ၎င်းတပ်မမှူးဖြစ်ခဲ့သည့် တပ်မ ၃၃ သည်လည်း ရခိုင်ပြည်နယ်အတွင်း ရိုဟင်ဂျာများ သတ်ဖြတ်ခံရမှုနှင့် နေရပ်စွန့်ခွာ ထွက်ပြေးတိမ်းရှောင်ခဲ့မှုများအပေါ် တာဝန်ရှိသူဆိုကာ အရေးယူခံခဲ့ရသည်။  
 ကိုယ်ပိုင်ဘဝ 
ဒု ဗိုလ်ချုပ်ကြီး အောင်စိုးသည် မြစ်ကြီးနားသူ ဒေါ်ဆွေဆွေမြင့် နှင့် အိမ်ထောင်ပြုခဲ့ပြီး ရဲအောင်စိုး၊ လင်းအောင်စိုး နှင့် ဒေါက်တာ ရန်အောင်စိုးဆိုသည့် သား(၃)ဦး ရှိသည်။သားများသည် ဆောက်လုပ်ရေးလုပ်ငန်းနှင့် ဆေး ပစ္စည်းတင်သွင်းသည့် လုပ်ငန်းများကို လုပ်ကိုင်ကြသည်။
 ရရှိသောဘွဲ့ 
၂၀၁၆ ခုနှစ် မတ်လ ၁ရက် နေ့တွင် နိုင်ငံတော်သမ္မတ ဦးသိန်းစိန် က ၎င်းကို ဇေယျကျော်ထင်ဘွဲ့ အပ်နှင်းချီးမြှင့်သည်။  

 ကိုးကား 

ကဏ္ဍ:မြန်မာနိုင်ငံ၏ ဒုတိယ ဝန်ကြီးများ
ကဏ္ဍ:မြန်မာ စစ်ဖက်ဆိုင်ရာ လူပုဂ္ဂိုလ်များ